Komisjoni määrus (EÜ) nr 1961/2000,

15. september 2000,

millega muudetakse määrust (EÜ) nr 174/1999, millega kehtestatakse nõukogu määruse (EMÜ) nr 804/68 rakendamise üksikasjalikud erieeskirjad piima ja piimatoodete ekspordilitsentside ja -toetuste kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1255/1999 piima- ja piimatooteturu ühise korralduse kohta, [1] viimati muudetud määrusega (EÜ) nr 1670/2000, [2] eriti selle artikli 26 lõiget 3, artiklit 30 ja artikli 31 lõiget 14,

ning arvestades järgmist:

(1) Komisjoni 26. jaanuari 1999. aasta määruse (EÜ) nr 174/1999 (millega sätestatakse nõukogu määruse (EMÜ) nr 804/68 rakendamise üksikasjalikud erieeskirjad piima ja piimatoodete ekspordilitsentside ja -toetuste kohta, [3] viimati muudetud määrusega (EÜ) nr 1596/1999 [4]) artikliga 10 sätestatakse erinevad meetmed väljaantud litsentsidega hõlmatud koguste kontrollimiseks ja eelkõige õigus litsentside väljaandmine peatada. Kogemused näitavad, et taotluste esitamise peatamise võimalust tuleks laiendada, et säästa ettevõtjaid, riiklikke asutusi ja komisjoni tarbetust tööst.

(2) Määruse (EÜ) nr 174/1999 artiklis 15 sätestatakse erinevate sihtkohttsoonide puhul juustu eksportimiseks toetuste andmine. Muutuste tõttu mõne sihtkoha toetuse määras tuleks asjaomaste tsoonide määratlust vastavalt kohandada.

(3) Määruse (EÜ) nr 174/1999 artiklis 20 nähakse ette sätted juustu eksportimiseks Ameerika Ühendriikidesse teatavate tariifikvootide alusel. Olenemata asjaolust, et alates 1. juulist 2000 on teatavate Ameerika Ühendriikidesse eksporditavate juustude toetuse määr olnud null, on ekspordilitsentsi ja tagatise esitamine sellise ekspordi puhul süsteemi normaalseks toimimiseks hädavajalik. Asjaomaseid sätteid tuleks vastavalt kohandada.

(4) Tuleks sätestada, et litsentside eraldamine artikli 20 lõikes 3 sätestatud põhimõtete alusel otsustatakse määruse (EÜ) nr 1255/1999 artiklis 42 sätestatud korras.

(5) Kuna artiklis 20 osutatud ekspordilitsentside taotlused tuleb esitada 2000. aasta septembri keskpaigaks, peaks käesolev määrus viivitamata jõustuma.

(6) Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 174/1999 muudetakse järgmiselt.

1. Artikkel 10 asendatakse järgmisega:

"Artikkel 10

1. Ekspordilitsentsid antakse välja viiendal tööpäeval pärast taotluste esitamist, tingimusel et kogustest, mille kohta litsentse taotletakse, on teatatud vastavalt komisjoni määruse (EÜ) nr 1498/99 [5] artikli 9 lõikele 1 ja et vahepeal ei ole vastu võetud lõike 3 esimese lõigu punktides a ja b osutatud erimeetmeid.

2. Otsuse rakendada ühte või enamat lõikes 3 sätestatud erimeedet võib vastu võtta juhul, kui:

a) taotletud litsentsi väljaandmine põhjustab tõenäoliselt olemasolevate eelarveliste summade ülekulu või kõnealuse 12kuulise ajavahemiku või artikli 11 alusel määratava lühema tähtaja jooksul toetusega eksporditavate maksimumkoguste ammendumise;

või

b) taotletavate litsentside väljaandmine ei võimalda tagada ekspordi järjepidevust ülejäänud tähtaja jooksul;

või

c) taotletavate litsentside väljaandmine toob kaasa konkurentsi moonutamise ettevõtjate vahel.

Esimese lõigu kohaldamisel tuleb kõnealuse toote puhul arvesse võtta kauplemise hooajalisust, turuolukorda ning eriti turuhindade suundumust ning sellest tulenevaid eksporditingimusi.

3. Lõikes 2 osutatud juhtudel võib komisjon otsustada kõnealuse toote või kõnealuste toodete puhul:

a) tagasi lükata kõik või osad menetluses olevad taotlused, mille jaoks ei ole ekspordilitsentse veel välja antud;

b) kohaldada taotletud koguste suhtes jaotuskoefitsienti. Kui taotletud koguste suhtes kohaldatav koefitsient on alla 0,4, võivad taotlejad kolme tööpäeva jooksul pärast koefitsienti kinnitava otsuse trükis avaldamist paluda oma litsentsitaotluse tühistamist ja tagatise vabastamist;

c) peatada litsentsitaotluste vastuvõtmine maksimaalselt viieks tööpäevaks.

Lisaks sellele võib komisjon määruse (EÜ) nr 1255/1999 artiklis 42 sätestatud korras teha otsuse:

a) peatada litsentsitaotluste vastuvõtmine asjaomase toote või asjaomaste toodete jaoks pikemaks ajaks kui viis tööpäeva;

b) kinnitada pärast vastuvõtmise peatamise lõppu või pärast taotluste tagasi lükkamist toodetele, mille CN-kood on 04021019, 04051090, 04059010, 04059090 ja 04051019, toetused pakkumise teel. Seejärel antakse välja asjakohased litsentsid."

2. Artikli 15 lõige 3 asendatakse järgmisega:

"3. Lõikes 1 osutatud tsoonid on järgmised:

- I tsoon: sihtkohakoodid 055, 060, 070 ja 091–096 (mainitud koodid kaasa arvatud),

- II tsoon: sihtkohakoodid 072–083 (mainitud koodid kaasa arvatud),

- III tsoon: sihtkohakood 400,

- IV tsoon: kõik muud sihtkohakoodid."

3. Artiklit 20 muudetakse järgmiselt.

a) Lõike 2 esimene lõik asendatakse järgmisega:

"2. Lõikes 1 osutatud kvootide alusel Ameerika Ühendriikidesse juustu eksportimisel tuleb esitada ekspordilitsents.

Ettevõtjad võivad kindlaksmääratava tähtaja jooksul taotleda lõikes 1 osutatud toodetele järgmiseks kalendriaastaks ajutist ekspordilitsentsi tagatise vastu, mis on artiklis 9 kinnitatud määrast 50 % ja mis on vähemalt 9 eurot 100 kg kohta."

b) Lõike 3 esimest lauset muudetakse järgmiselt:

"3. Kui ajutise litsentsi taotlused esitatakse tootekoguse kohta, mis ületab ühe lõikes 1 osutatud kõnealuse aasta kvootidest, võib komisjon määruse (EÜ) nr 1255/1999 artiklis 42 sätestatud korras."

c) Lõige 11 asendatakse järgmisega:

"11. Alaliste litsentside suhtes kehtivad I peatüki sätted, välja arvatud artikli 1 lõige 1 ja artikkel 10. Artiklis 6 sätestatud litsentside kehtivusaeg ei tohi siiski kesta kauem kui asjaomase aasta lõpuni."

Artikkel 2

Käesolev määrus jõustub Euroopa Ühenduste Teatajas avaldamisele järgneval päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 15. september 2000

Komisjoni nimel

komisjoni liige

Franz Fischler

[1] EÜT L 160, 26.6.1999, lk 48.

[2] EÜT L 193, 29.7.2000, lk 10.

[3] EÜT L 20, 27.1.1999, lk 8.

[4] EÜT L 188, 21.7.1999, lk 39.

[5] EÜT L 174, 9.7.1999, lk 3.

--------------------------------------------------